Σελίμ Β΄

Ο Σελίμ Β΄ (II. Selim, 28 Μαΐου 1524 - 15 Δεκεμβρίου 1574), γνωστός επίσης ως "Σελίμ ο μέθυσος" στη δύση και ως "Σελίμ ο ξανθός" στην ανατολή, ήταν σουλτάνος της Οθωμανικής Αυτοκρατορίας από το 1566 έως το θάνατό του το 1574. Ήταν γιος του Σουλεϊμάν Α' του Μεγαλοπρεπούς και της χασεκί Χουρέμ Σουλτάν. Ο Σελίμ δεν ήταν υποψήφιος για το θρόνο μέχρι που ο αδελφός του, ηγεμόνας Μεχμέτ, πέθανε από ευλογιά, ο επίσης αδελφός του, ηγεμόνας Μουσταφά, στραγγαλίστηκε μέχρι θανάτου από τον πατέρα του και ο αδελφός του, ηγεμόνας Βαγιαζήτ, σκοτώθηκε σε μία συντονισμένη προσπάθεια ανάμεσα σ' αυτόν και τον πατέρα του. Η βασιλεία του χαρακτηρίζεται γενικά ως η έναρξη της παρακμής για την Οθωμανική αυτοκρατορία, μετά την εξαιρετική βασιλεία του πατέρα του. Ο Σελίμ Β' ήταν επίσης ο 90ός χαλίφης του Ισλάμ. Η  προσωνυμία "ο μέθυσος" οφειλόταν στη συχνή μέθη του.

Βιογραφία 
Γεννήθηκε στη Κωνσταντινούπολη το 1524. Ήταν αδελφός του Ηγεμόνα Μαχμούτ, του Ηγεμόνα Μουράτ, της Φατμά Σουλτάν, του Ηγεμόνα  Μουσταφά, της Ραζιγιέ Σουλτάν, του Ηγεμόνα Μεχμέτ, της Μιχριμάχ Σουλτάν, του Ηγεμόνα Μπεγιαζίτ, του Ηγεμόνα Τζιχανγκίρ και του Ηγεμόνα Αμπντουλάχ.

Όταν πέθανε ο πατέρας του το 1566, κατά την πολιορκία του φρουρίου Σίγκετβαρ, ήταν γενικός διοικητής της Κιουτάχειας. Τότε ο Μέγας Βεζίρης Σοκολού Μεχμέτ Πασάς απέκρυψε από το στρατό τον θάνατο του Σουλτάνου προκειμένου να μη πτοηθεί το ηθικό του, ειδοποιώντας παράλληλα τον διάδοχο Σελίμ. Ο τελευταίος επέστρεψε στη Κωνσταντινούπολη και στις 7 Σεπτεμβρίου (1566) ανακηρύχθηκε Σουλτάνος. Στη συνέχεια μετέβη προς συνάντηση του στρατού στο Βελιγράδι, όπου μετά την άφιξή του έγινε γνωστός στο στρατό ο θάνατος του πατέρα του.

Βασιλεία του Σελίμ Β΄ 

Ο Σελίμ ο Β΄ ήταν ο πρώτος Σουλτάνος στην ιστορία της Οθωμανικής Αυτοκρατορίας που εγκατέλειψε τη διακυβέρνηση της χώρας στο μέγα βεζίρη και τους υπουργούς του. Υπήρξε ιδιαίτερα λάτρης των απολαύσεων και της καλοπέρασης. Επηρεαζόταν εύκολα από το χαρέμι του αλλά και το τάγμα των Γενίτσαρων. Πολλοί θεωρούν ότι η βασιλεία του συμπίπτει με την απαρχή της παρακμής της Οθωμανικής Αυτοκρατορίας.

Κατακτήσεις
Παρά ταύτα σπουδαία ιστορικά γεγονότα σημάδεψαν τη βασιλεία του, σημαντικότερα των οποίων ήταν: η  επανάκτηση της Υεμένης, η συνομολόγηση της συνθήκης της Αδριανούπολης (17 Φεβρουαρίου 1568) μεταξύ των Αψβούργων της Αυστρίας και της Οθωμανικής Αυτοκρατορίας, το μεγαλεπήβολο σχέδιο διάνοιξης διώρυγας - ζεύξης των ποταμών Βόλγα και Ντον που κατέληξε σε πολεμική σύγκρουση με τη Ρωσία, μετά από προδοσία, η κατάληψη της Κύπρου που έθεσε τέλος στην Ενετοκρατία της νήσου, συνέπεια της οποίας ήταν τον επόμενο χρόνο η ναυμαχία της Ναυπάκτου, ενώ λίγο αργότερα ακολούθησε η κατάληψη της Τυνησίας, κ.ά. 
Γενικά επί βασιλείας του Σελίμ Β΄ η έκταση της Οθωμανικής Αυτοκρατορίας αυξήθηκε περί τα 300.000 τ.χλμ. 

Ο Σελίμ Β΄ επιχείρησε εκστρατεία εναντίον της Ρωσίας, η οποία απέτυχε παταγωδώς και στη συνέχεια κυρίευσε την Υεμένη. Παρά τις προειδοποιήσεις του Βεζύρη Σοκολού Μεχμέτ Πασά κατέλαβε τη Κύπρο, το 1571, σφάζοντας μεγάλο μέρος του πληθυσμού. Αυτή η κίνηση είχε σαν αποτέλεσμα να συνασπιστούν οι μεγάλες Ευρωπαϊκές δυνάμεις, δηλαδή η Ισπανία, το κράτος του Πάπα, η Γερμανική Αυτοκρατορία, η Βενετία και η Μάλτα, και στη ναυμαχία της Ναυπάκτου να καταστρέψουν τον Τουρκικό στόλο. Παρ' όλα αυτά οι Οθωμανοί κατάφεραν το 1574, μερικούς μήνες πριν το θάνατο του Σελίμ Β΄, να καταλάβουν την Τυνησία, την οποία ήλεγχαν οι Ισπανοί, και να εδραιώσουν την κυριαρχία τους στη Μεσόγειο.
 Σημειώνεται ότι ο Σελίμ Β΄ μετά την κατάληψη της Κύπρου προστάτευσε την Εκκλησία της Κύπρου, επαναφέροντας την εκκλησιαστική τάξη και την κυριαρχία της, μετά τους διωγμούς που είχε υποστεί κατά την Ενετοκρατία.

Οικογένεια
Σύζυγος
 Χασεκί Αφιφέ Νουρμπανού Βαλιντέ Σουλτάνα (νόμιμη σύζυγος)

Επίσης, είχε μία παλλακίδα:
Σελιμιγιέ Χατούν

Γιοί
 Μουράτ Γ΄ (1546, Παλάτι της Μανίσα-1595, Τοπ Καπί), γιος της Νουρμπανού Σουλτάν
 Ηγεμόνας Αμπντουλάχ (1548, Μανίσα-1574), γιος της Σελιμιγιέ Χατούν- Στραγγαλίστηκε με εντολή του αδελφού του, Μουράτ Γ', μετά την άνοδό του στο θρόνο.
 Ηγεμόνας Οσμάν (?-1574)- Στραγγαλίστηκε με εντολή του αδελφού του, Μουράτ Γ', μετά την άνοδό του στον θρόνο
 Ηγεμόνας Μουσταφά (?-1574)- Στραγγαλίστηκε με εντολή του αδελφού του, Μουράτ Γ', μετά την άνοδό του στον θρόνο
 Ηγεμόνας Σουλεϊμάν (?-1574)- Στραγγαλίστηκε με εντολή του αδελφού του, Μουράτ Γ', μετά την άνοδό του στον θρόνο
 Ηγεμόνας Μεχμέτ (?-1574)- Στραγγαλίστηκε με εντολή του αδελφού του, Μουράτ Γ', μετά την άνοδό του στον θρόνο
 Ηγεμόνας Τζιχανγκίρ (?-1574)- Στραγγαλίστηκε με εντολή του αδελφού του, Μουράτ Γ΄, μετά την άνοδό του στον θρόνο

Κόρες
 Γκεβχερχάν Σουλτάν (1544-1623), κόρη της Νουρμπανού Σουλτάν , παντρεύτηκε πρώτα το 1562 τον Πιγιαλέ Πασά και έγινε χήρα το 1578. Ξαναπαντρεύτηκε το 1579, τον Κεράχ Μεχμέτ Πασά.
 Εσμαχάν Σουλτάν (1544-1585), κόρη της Νουρμπανού Σουλτάν, παντρεύτηκε πρώτα το 1562, τον Σοκολλού Μεχμέτ Πασά κι έγινε χήρα το 1579. Ξαναπαντρεύτηκε το 1584, τον Αλί Πασά.
 Σαχ Σουλτάν (1544-1577), κόρη της Νουρμπανού Σουλτάν, παντρεύτηκε πρώτα το 1562 τον Χασάν Πασά και έγινε χήρα το 1574, Ξαναπαντρεύτηκε τον Ζαλ Μαχμούτ Πασά, το 1575.
 Φατμά Σουλτάν (1559-1580), κόρη της Νουρμπανού Σουλτάν, παντρεύτηκε το 1574 τον Σιγιαβούζ Πασά.

Θάνατος και ταφή 
Ο Σελίμ Β΄ πέθανε στις 15 Δεκεμβρίου 1574 (50 ετών) γλιστρώντας από το μπαλκόνι και πέφτοντας έπειτα στον τρούλο του ανακτόρου Τοπ Καπί, ενώ βρισκόταν, όπως υποστηρίχθηκε, σε κατάσταση μέθης. Ο λαός τού έδωσε το παρωνύμιο «Μεστ», που σημαίνει μέθυσος. Η ταφή του έγινε τρεις ημέρες αργότερα σε κρύπτη στην Αγία Σοφία, που είχε ήδη μεταβληθεί σε τζαμί. Ωστόσο είχε φτιαχτεί προς τιμήν του το Τέμενος Σελιμιγιέ το οποίο βρίσκεται στην Αδριανούπολη και χτίστηκε από τον διάσημο αρχιτέκτονα Μιμάρ Σινάν.

Εξωτερικοί σύνδεσμοι
 Γενεαλογία Οσμανιδών

Οθωμανοί Σουλτάνοι
Σουλεϊμάν Α΄ ο Μεγαλοπρεπής